Predkladacia správa

Návrh preventívnych opatrení a systému odškodňovania pri mimoriadnych situáciách  bol vypracovaný na základe  záverov z 2. rokovania Výboru vlády Slovenskej republiky  
pre riešenie následkov škôd vzniknutých povodňami v roku 2010.
 
            Materiál na rokovanie vlády SR predkladá minister vnútra SR a predseda Výboru vlády Slovenskej  republiky pre riešenie následkov škôd vzniknutých povodňami v roku 2010.
 
            Na vypracovaní návrhu sa okrem rezortu ministerstva vnútra podieľali aj ďalšie rezorty: ministerstvo financií, ministerstvo pôdohospodárstva, životného prostredia a regionálneho rozvoja a ministerstvo práce, sociálnych vecí a rodiny. 
 
Materiál sa zaoberá finančným riešením mimoriadnych situácií v oblastiach prevencie pred ich vznikom, priebežného uhrádzania výdavkov na záchranné práce, poskytovanie príspevku na kompenzáciu povodňových škôd na majetku fyzických osôb, sociálnej pomoci a podpory občanom na úrovni štátu i na úrovni regionálnej a miestnej samosprávy. Ako východisko k riešeniu danej problematiky slúži analýza existujúcej legislatívy a zdrojov možného krytia vzniknutých výdavkov.
 
Súčasťou materiálu sú prílohy, ktoré obsahujú spôsob riešenia náhrad a odškodnení v okolitých krajinách a vzorový štatút centrálneho krízového fondu regionálnej a miestnej samosprávy na území samosprávneho kraja.
 
Na základe analýzy súčasného stavu a možností riešenia danej problematiky sú navrhnuté opatrenia so stanovením termínu a zodpovedných subjektov.
 
Materiál bol zaslaný do medzirezortného pripomienkového konania .....
 
            Návrh bol prerokovaný a schválený na 3. zasadnutí Výboru vlády Slovenskej republiky  pre riešenie následkov škôd vzniknutých povodňami v roku 2010, ktoré sa konalo 22. septembra 2010.